Apvienotās Karalistes bezlīguma izstāšanās no Savienības radīto seku mazināšana: Savienības koordinētā pieeja Pilsoņu uzturēšanās un sociālā nodrošinājuma tiesības: koordinēta pieeja gadījumā, ja Apvienotā Karaliste izstājas no Savienības bez vienošanās

1.Ievads

Apvienotā Karaliste 2017. gada 29. martā iesniedza paziņojumu par nodomu izstāties no Savienības. Komisija joprojām uzskata, ka labākais iznākums ir Apvienotās Karalistes sakārtota izstāšanās no Savienības, pamatojoties uz Izstāšanās līgumu, par ko ir vienojusies Apvienotās Karalistes valdība un ko 2018. gada 25. novembrī apstiprinājusi Eiropadome (50. pants). Komisija savā darbā turpina koncentrēties uz šo mērķi. Tomēr divas dienas pirms Eiropadomes noteiktā pagarinātā termiņa, 2019. gada 12. aprīļa , ir ievērojami palielinājusies iespējamība, ka Apvienotās Karalistes izstāšanās no Savienības būs nesakārtota.

2.Pilsoņu uzturēšanās tiesības

No izstāšanās dienas Apvienotās Karalistes valstspiederīgie, kas uzturas ES, vairs nebūs ES pilsoņi un tādējādi vairs nevarēs izmantot tiesības uz brīvu pārvietošanos. Uz viņiem automātiski attieksies vispārējie noteikumi, ko piemēro trešo valstu valstspiederīgajiem ES. Savukārt ES pilsoņus, kuri uzturas Apvienotajā Karalistē, vairs neaizsargās ES noteikumi par brīvu pārvietošanos. Šis apstāklis ietekmēs šo Apvienotās Karalistes valstspiederīgo un ES pilsoņu tiesības uzturēties un strādāt tur, kur viņi pašlaik dzīvo.

2.1.Uzturēšanās tiesību saglabāšanas garantēšana Apvienotās Karalistes valstspiederīgajiem, kuri jau uzturas ES

Komisija ir konsekventi uzsvērusi, ka to Apvienotās Karalistes valstspiederīgo juridiskā statusa aizsardzība, kuri pašlaik uzturas ES, ir prioritāte, un ir aicinājusi dalībvalstis attiecībā uz viņiem ieņemt labvēlīgu nostāju. Ir dažādas situācijas saistībā ar Apvienotās Karalistes valstspiederīgo tiesībām uzturēties ES-27 dalībvalstīs. Dažās situācijās ir veikti ārkārtas pasākumi valstu līmenī, savukārt citās pietiek ar spēkā esošo noteikumu tvērumu.

Pēdējos mēnešos ES-27 dalībvalstis procesā, ko koordinē Komisija, ir sagatavojušas valsts līmeņa ārkārtas pasākumus, lai nodrošinātu likumīgas uzturēšanās tiesību saglabāšanu uzreiz pēc izstāšanās bez līguma visiem Apvienotās Karalistes valstspiederīgajiem, kuri jau likumīgi uzturas kādā dalībvalstī izstāšanās brīdī. Šie pasākumi arī atvieglos ES iekšējo un ārējo robežu šķērsošanu tūlīt pēc izstāšanās.

Lai gan dalībvalstu pasākumu brīvprātīgās koordinēšanas mērķis ir nodrošināt saskaņotu pieeju, dalībvalstu izvēlētās pieejas un procedūras var atšķirties atkarībā no situācijas konkrētajā valstī. Katrā dalībvalstī ir citas problēmas atkarībā no tā, cik daudz Apvienotās Karalistes valstspiederīgo uzturas tās teritorijā, un no attiecīgās valsts tiesiskās un administratīvās sistēmas.

Dalībvalstis ir veikušas vajadzīgos pasākumus, lai savlaicīgi pieņemtu valsts līmeņa pasākumus, un ir attiecīgi informējušas Komisiju. Komisija tīmekļa lapās par sagatavotību Brexit apkopo un publicē atjauninātu pārskatu ar jaunāko informāciju par ES-27 dalībvalstu veiktajiem pasākumiem, lai informētu Savienībā dzīvojošos Apvienotās Karalistes valstspiederīgos par viņu tiesībām. Valsts līmenī dalībvalstis veic daudz pasākumu, lai sniegtu informāciju to teritorijā dzīvojošajiem Apvienotās Karalistes valstspiederīgajiem. Komisija piezīmē, ka nepieciešamie pasākumi tagad jau ir ieviesti. Komisija aicina tās dalībvalstis, kuras vēl nav pabeigušas savu pasākumu pieņemšanas procesu, pēc iespējas ātrāk to izdarīt.

Dalībvalstu pasākumi lielākoties ir saskaņoti, nedaudz atšķiras tikai to precīzā piemērošanas joma attiecībā uz Apvienotās Karalistes valstspiederīgajiem, kuri jau dzīvo attiecīgās valsts teritorijā. Lielākā daļa dalībvalstu ir izvēlējušās ar konkrētu mērķi izstrādātu, pastāvīgu vai pagaidu legalizācijas valsts tiesību aktu formātu. Daudzās dalībvalstīs paredzētais statuss un tiesības izriet no Brīvas pārvietošanās direktīvas vai Izstāšanās līguma. Vairākas dalībvalstis uzsver savstarpības principa lielo nozīmi attiecībās ar Apvienoto Karalisti — tas ir vadošais princips šo valstu pasākumos.

Apvienotās Karalistes valstspiederīgajiem, kuri jau vairāk nekā 5 gadus ir likumīgi uzturējušies kādā dalībvalstī, ir pieejams ES pastāvīgā iedzīvotāja statuss, ja ir ievēroti Direktīvas 2003/109/EK nosacījumi. Dzīvesvietas dalībvalstī tas ir stabils statuss, kas pamatojas Savienības tiesību aktos, garantē vienlīdzīgu attieksmi ar šīs dalībvalsts valstspiederīgajiem un tiesības pārcelties, lai dzīvotu, strādātu vai studēt citā ES dalībvalstī, ja ir izpildīti konkrēti nosacījumi. Komisija atgādina, ka tā uzskata, ka Apvienotās Karalistes valstspiederīgo likumīgas uzturēšanās laiks kādā ES-27 dalībvalstī pirms izstāšanās datuma būtu jāuzskata par likumīgas uzturēšanās laiku kādā no Eiropas Savienības dalībvalstīm saskaņā ar Direktīvu 2003/109/EK par to trešo valstu pilsoņu statusu, kuri ir kādas dalībvalsts pastāvīgie iedzīvotāji.

Komisija aicina dalībvalstis apsvērt turpmākus pasākumus, lai garantētu visu to Apvienotās Karalistes valstspiederīgo turpmākas uzturēšanās likumību, kuri izstāšanās dienā likumīgi uzturas ES-27 dalībvalstu teritorijā (jo īpaši valstspiederīgo, kuri dzīvo dalībvalstī mazāk nekā 5 gadus), pēc tam, kad beigsies pagaidu ārkārtas pasākumi. Ja pastāvīgs statuss nav piešķirts iepriekš, atkarībā no attiecīgās dalībvalsts izvēlētās pieejas šis beigu punkts atšķirsies — no vairākiem mēnešiem līdz vairākiem gadiem pēc izstāšanās.

2.2.To Apvienotās Karalistes valstspiederīgo tiesības, kuri ieradīsies ES pēc izstāšanās dienas

Attiecībā uz īstermiņa uzturēšanos (līdz 90 dienām 180 dienu periodā) Eiropas Parlaments un Padome ir vienojušies par regulu, ar ko Apvienotās Karalistes valstspiederīgos atbrīvo no vīzas prasībām ar nosacījumu, ka tas pats attieksies arī uz ES pilsoņiem Apvienotajā Karalistē.

Uz Apvienotās Karalistes valstspiederīgajiem, kuri pēc izstāšanās dienas ieradīsies ES, lai tur uzturētos ilgāk (jebkādā nolūkā ilgāk par 90 dienām), attieksies ES un attiecīgās valsts noteikumi likumīgas migrācijas jomā, kas piemērojami trešo valstu valstspiederīgajiem. Minētie noteikumi konkrēti paredz, ka, ievērojot attiecīgos kritērijus, ir atļauts uzturēties valstī, lai strādātu, studētu, veiktu izpēti vai pievienotos ģimenes loceklim ES.

2.3.Uzturēšanās tiesību saglabāšana ES pilsoņiem, kuri jau uzturas Apvienotajā Karalistē

Komisija par prioritāti noteikusi Apvienotajā Karalistē jau dzīvojošo ES pilsoņu juridiskā statusa aizsardzību, lai gan šis jautājums pāries Apvienotās Karalistes kompetencē, kura tāpat cenšas nodrošināt to Apvienotās Karalistes valstspiederīgo statusu, kuri jau likumīgi uzturas ES. Tāpēc Komisija ir atzinīgi novērtējusi Apvienotās Karalistes apliecinājumu un veiktos politikas pasākumus, kas nodrošinās, ka — pat tad, ja vienošanās netiks panākta, — ES pilsoņu tiesības Apvienotajā Karalistē tiks aizsargātas ar tā dēvēto ES nostiprināto statusu.

Komisijas pārstāvniecības Apvienotajā Karalistē un attiecīgie dienesti Briselē rūpīgi uzrauga un analizē sagatavošanās pasākumus, ko Apvienotā Karaliste veikusi, lai politikas paziņojumus pārstrādātu tiesību aktos un konkrētos pasākumos, ar mērķi pārliecināties, ka ES pilsoņu statuss tiks pienācīgi nodrošināts. Komisija aicina dalībvalstu diplomātiskās pārstāvniecības Apvienotajā Karalistē turpināt koordinēt sadarbību ar Komisijas pārstāvniecību Apvienotajā Karalistē, lai attiecīgā gadījumā sniegtu informāciju, ekspertu padomus un juridiskās konsultācijas ES pilsoņiem Apvienotajā Karalistē.

3.Pilsoņu tiesības uz sociālo nodrošinājumu